tartuNLP/wikipedia-smugri-20251201 huggingface dataset:
Carl Forssell

Carl Otto Forssell (25. lokakuuta 1917 Tukholma – 28. marraskuuta 2005 Ängelholm) oli ruotsalainen miekkailija ja olympiamitalisti.
Forssell saavutti kalvalla joukkuekilpailussa olympiahopeaa Helsingissä 1952 ja olympiapronssia Lontoossa 1948. Hän kilpaili myös Melbournen kesäolympialaisissa 1956. Forssell saavutti lisäksi useita MM-mitaleja.
Per Carleson

Per Hjalmar Ludvig Carleson (11. heinäkuuta 1917 Tukholma – 8. kesäkuuta 2004 Göteborg) oli ruotsalainen miekkailija ja olympiamitalisti.
Carleson saavutti kalvalla joukkuekilpailussa olympiahopeaa Helsingissä 1952 ja olympiapronssia Lontoossa 1948. Hän kilpaili myös Melbournen kesäolympialaisissa 1956. Carleson saavutti lisäksi useita MM-mitaleja.
Bengt Ljungquist

Bengt Helge Ljungquist (20. syyskuuta 1912 Uumaja – 15. heinäkuuta 1979 Förslöv) oli ruotsalainen miekkailun olympiamitalisti, kouluratsastaja ja ratsastusvalmentaja.
Ljungquist kilpaili yhteensä viisissä kesäolympialaisissa 28 vuoden aikavälillä. Hän kilpaili miekkailussa olympiatasolla kaikilla kolmella välineellä ja saavutti kalvalla joukkuekilpailussa olympiahopeaa Helsingissä 1952 ja olympiapronssia Lontoossa 1948. Hän kilpaili miekkailijana kesäolympialaisissa myös Berliinissä 1936 ja Melbournessa 1956. Tokion kesäolympialaisissa 1964 Ljungquist kilpaili kouluratsastajana. Urheilijanuransa jälkeen Ljungquist muutti Yhdysvaltoihin, missä hän toimi arvokisamitalien arvoisesti maan kouluratsastusjoukkueen valmentajana 1970-luvulla. Olympiamitaliensa lisäksi Ljungquist saavutti miekkailussa useita MM-mitaleja.
Ylioppilaaksi valmistumisen jälkeen hän kävi kadettikoulun ja valmistui luutnantiksi 1938. Hän osallistui Talvisotaan ruotsalaisten vapaaehtoisjoukossa, joka taisteli Pohjois-Suomessa keväällä 1940. Vuonna 1967 hänet ylennettiin everstiksi. Armeijauran jälkeen hän vietti suurimman osan elämästän Yhdysvaltain Marylandissä.
Kuivaketju10-toimintamalli

Kuivaketju10 on Oulun kaupungin rakennusvalvontaviraston ja ympäristöministeriön kehittämä toimintamalli. Sen tarkoituksena on ennaltaehkäistä ja vähentää kosteusvaurioita rakennuksissa koko rakennuksen elinkaaren ajan. Vaurioitumisriskien hallinta perustuu erityisesti rakentamisvaiheen valvontaan ja onnistumisen todentamiseen. Ympäristöministeriöllä on Kuivaketju10:lle rinnakkainen kosteudenhallintaa säätelevä asetus (782/2017), joka yleisempi menettelytapa rakennusten kosteusteknisen toimivuuden varmistamiseksi.
Kuivaketju10:ssa on listattu 10 merkittävintä kosteusvaurioriskiä, joiden torjumiseen keskitytään kaikissa rakentamisen vaiheissa. Toimintamalli sisältää myös ohjeet, joilla onnistuminen todennetaan luotettavasti. Toimintamallin sanotaan vähentävän yli 80 % kosteusvaurioiden seurannaiskustannuksista. Kuivaketju10-toimintamallissa valvonnasta vastaa kosteudenhallintakoordinaattori.
Rickard Sarby

Erik Rickard Sarby (19. syyskuuta 1912 Dannemora – 10. helmikuuta 1977 Uppsala) oli ruotsalainen kilpapurjehtija ja olympiamitalisti.
Sarby saavutti finnjollalla, venetyypillä jonka oli itse suunnitellut, olympiapronssia Helsingissä 1952. Hän kilpaili olympiatasolla myös Lontoossa 1948 ja Melbournessa 1956.
Sydänsuruja

Sydänsuruja ("Heartaches") on Al Hoffmanin säveltämä ja John Klennerin sanoittama yhdysvaltalainen iskelmä vuodelta 1931. Suomessa se tunnetaan etenkin Olavi Virran levytyksenä vuodelta 1960, nopeana rumbana jonka vihellysosuudet hoitaa ”Pakilan satakieleksi” kutsuttu Erkki Junkkarinen. Suomenkielisen sanoituksen siihen on tehnyt Sauvo Puhtila ja sovituksen Eino Virtanen. Laulu alkaa sanoin ”Viiltää, viiltää, nyt suru sydäntäni viiltää...”.
Virran versio ei kuitenkaan ollut ensimmäinen suomenkielinen levytys kappaleesta, vaan vuosikymmentä aiemmin vuonna 1950 Eero Väre levytti sen Kullervon sanoituksena. Muita kappaleen levyttäneitä suomalaisartisteja (kaikki Saukin sanoin) ovat Esko Rahkonen (1967), Kai Lind (1975), Eino Valtanen (1978), Topi Sorsakoski (1986), Four Cats (1994) ja Sauli Lehtonen (1995). Instrumentaaliversion siitä ovat tehneet Agents (1980) ja Heikki Laurila (1981).
Yhdysvalloissa tunnetuimpia versioita kappaleesta olivat Ted Weemsin orkesterin instrumentaalilevytykset vuosilta 1933, 1938 ja 1947, joista vasta viimeinen nosti kappaleen todella suosituksi. Elmo Tannerin vihellyssooloineen ne toimivat esikuvana Eino Virtasen Olavi Virralle tekemälle sovitukselle.
Trials Rising

Trials Rising on RedLynxin ja Ubisoft Kiovan kehittämä Ubisoftin julkaisema moottoripyöräpeli, joka on osa Trials-videopelisarjaa. Peli julkaistiin 26. helmikuuta 2019 PlayStation 4-, Xbox One-, Nintendo Switch- ja Windows-alustoille. Se seuraa sarjassa vuonna 2014 julkaistua Trials Fusionia, ja se on ensimmäinen RedLynxin julkaisema peli Nintendo Switchillä.
Pelissä pelaaja hallinnoi moottoripyörää kaksiulotteista ja kolmiulotteista maailmaa yhdistävissä kentissä pelisarjalle ominaiseen tapaan. Pelissä on yhteensä yli 120 valmista kenttää, ja pelaajien itse tekemiä kenttiä on mahdollista jakaa internetin välityksellä. Valmiit kentät sijoittuvat kohteisiin ympäri maailmaa, sisältäen myös tunnettuja maamerkkejä kuten Eiffel-tornin, Himalajan vuoriston ja Rooman Colosseumin. Suomen kohdalla pelissä on metsään sijoittuva kenttä, jonka taustalla näkyy muun muassa mäkihyppytorni. Lisää kenttiä julkaistaan lisäksi myöhemmin ladattavana sisältönä. 
Pelin uutuuksiin kuuluu muun muassa "Tandem Bike" -pelimoodi, jossa kaksi pelaajaa voi ohjata samaa moottoripyörää. Myös pelihahmojen kustomointimahdollisuuksia on huomattavasti aiempia pelisarjan osia enemmän.
Kristian Palotie

Kristian Palotie (s. 23. syyskuuta 1987 Helsinki) on suomalainen urheiluselostaja ja koripallovalmentaja. Keväästä 2024 Palotie on toiminut Lahti Basketballin päävalmentajana. Aiemmin hän on toiminut Ura Basketin päävalmentajana.
Selostusura.
Palotie on toiminut FIBA:n arvokisojen vuodesta selostajana vuodesta 2010 ja Euroliiga-selostajana 2010–2022. NBA:ta Palotie on selostanut syksystä 2013 Nelonen Medialle ja sittemmin Warner Brothers Discoverylle. Palotie on toiminut vuosina 2020–2024 myös Korisliigan ja 2021–2025 Suomen koripallomaajoukkueen pääselostajana ja vakituisena studioasiantuntijana Nelonen Median Korisliiga ja Susijengi -lähetyksissä.
Podcast-ura.
Kristian Palotiella on tuottanut vuodesta 2015 "Keskelle keksintöä" -podcastia Suplalle. Vuonna 2022 hän tuotti myös Suplalle podcast-sarjan "Urheilun äänet", jossa kuullaan Suomen urheiluhistorian merkittävimpien selostajien tarinoita.
Hän on tuottanut myös "Kaunis Peli" -nimistä koripallo-podcastia vuodesta 2020.
Valmentajaura.
Valmennusura alkoi syksyllä 2011 Sykki ry:ssä. Kaudeksi 2015–16, Palotie nimettiin PuHu Junioreiden miesten päävalmentajaksi miesten 1. divisioona B:hen.
Kaudella 2016–17, hän johdatti PuHu Juniorit 1. divisioona B:n mestariksi.
Palotie siirtyi Ura Basketin päävalmentajaksi kaudeksi 2017–18, jossa hän johdatti joukkueen miesten 1. divisioona A:n mestaruuteen ja Korisliiga -paikkaan. Keväällä 2020 Palotien sopimus Ura Basketin päävalmentajana purettiin.
Kaudeksi 2023–2024 hänet palkattiin Lahti Basketballin apuvalmentajaksi, josta hänet nostettiin päävalmentajaksi samalla kaudella.
Yksityiselämä.
Kristian Palotie on geenitutkijan ja akateemikon Leena Palotien sekä Aarno Palotien poika.
Skull &amp; Bones (täsmennyssivu)

Skull &amp; Bones tai Skull and Bones voi viitata seuraaviin:
Benoît Verdickt

Benoît Verdickt (27. syyskuuta 1884 Steenhuffel, Belgia – 28. huhtikuuta 1970 Ville St-Laurent, Montreal, Kanada) oli säveltäjä, kuoromestari ja pedagogi. Hän valmistui Mechlinin konservatoriosta ja saapui vuonna 1906 Kanadaan, jossa hän toimi urkurina vuosina 1906–1912 Québecin Victoriavillessä. Vuosina 1912–1913 hän työskenteli Rochesterissa New Yorkissa. Vuosina 1913–1963 hän toimi Sts-Anges-kirkon kuoromestarina Lachinessa. Hänen oppilaidensa joukossa oli Gustave Robitaille. 
Verdicktin sävellyksiä ovat "Cantique de mariage" solistille ja kuorolle (1918) ja "Missa pro defunctis" kuorolle ja uruille (1941). Lachinen museossa on Verdicktin mukaan nimetty paviljonki.
Michel Longtin

Michel Longtin (s. 20. toukokuuta 1946 Montreal) on kanadalainen säveltäjä ja pedagogi. Hänen pääasialliset opettajansa olivat André Prévost ja Serge Garant Montrealin yliopistossa sekä Paul Pedersen, Bengt Hambraeus ja Alcides Lanza McGillin yliopistossa. Hän itse aloitti opettamisen Montrealin yliopistossa vuonna 1973 ja opetti siellä täysipäiväisesti vuosina 1987–2006. Hän oli mukana perustamassa Québecin elektroakustisen musiikin luomisen ja tutkimisen seuraa vuonna 1977.
Longtin oli alun perin tunnettu elektroakustisesta musiikistaan, mutta 1980-luvulta lähtien hän on keskittynyt enimmäkseen akustisen soitinmusiikin säveltämiseen. Vuonna 1986 hän sai Jules Léger -palkinnon kamarimusiikkiteoksestaan "Pohjatuuli, hommage à Sibelius". Hänen elektroakustisiin teoksiinsa kuuluvat "Rituel II" ja "Mi e meta".
Tuulella ei ole ystävää

Tuulella ei ole ystävää ("U vetra net nikakogo druga" tai "Pesnja o druge") on Andrei Petrovin (1930–2006) säveltämä laulu neuvostoliittolaisesta elokuvasta "Put k pritsalu" (1962), joka on esitetty Suomen televisiossa nimellä "Matka satamaan".
Sen on levyttänyt Tapio Rautavaara nimellä ”Hiljainen satama” (1963, san. Heikki Saari), mutta tunnetummaksi nousi Heikki Aarvan levytys ”Tuulella ei ole ystävää” samalta vuodelta. Se ylsi levymyyntitilaston kymmenennelle tilalle joulukuussa 1963 ja oli Finndiscin Safir-levymerkin parhaiten menestynyt julkaisu. Sen sanoituksen on tehnyt Erik Lindström nimimerkillä Hillevi, ja saman sanoitusversion ovat levyttäneet myös Arja Saijonmaa vuonna 1983, Eila Pienimäki vuonna 1990 ja Arja Havakka vuonna 1999.
Kappaletta ei pidä sekoittaa Vladimir Vysotskin "Ystävän lauluun", jonka alkuperäisnimi on myös "Pesnja o druge".
Energiaa

Energiaa on suomalaisen Neljä Ruusua -yhtyeen kokoelmalevy, joka julkaistiin marraskuussa 1994. Albumilla on remixejä yhtyeen aiemmin julkaisemista kappaleista ja liveäänite yhtyeen konsertista Tampereen Kaupunginorkesterin kanssa. "Energiaa" nousi parhaimillaan Suomen virallisen albumilistan sijalle seitsemän. Yhteensä listaviikkoja levylle kertyi kahdeksan. Albumi ylitti kultarajan vuonna 1996, ja yhteensä sitä on myyty yli 22 100 kappaletta.
Levyn nimikkokappale julkaistiin singlenä, ja se nousi singlelistan sijalle seitsemän ja Rumban 50 Hittiä -listan sijalle kuusi. Kappaleeseen kuvattiin myös Aulis Moision ja Tommi Tikan ohjaama musiikkivideo.
Kappaleet.
Kaikki san. Ilkka Alanko ja säv. Kode Koistinen, ellei muuta mainittu.
Tekijät.
Neljä Ruusua
Muut esiintyjät
Tuotanto
Jenny Slate

Jenny Sarah Slate (s. 25. maaliskuuta 1982) on yhdysvaltalainen näyttelijä ja koomikko.
Slate syntyi juutalaiseen perheeseen ja opiskeli Columbian yliopistossa. Hänet tunnetaan muun muassa roolistaan elokuvassa "Obvious Child" (2014).
Give Me Your Love

Give Me Your Love on Famen esittämä kappale, joka edusti Ruotsia vuoden 2003 Eurovision laulukilpailussa Riiassa. 
Kappale sijoittui Euroviisuissa 26 maan joukosta 107 pisteellä sijalle 5.
Shame on You

Shame on You on Tomas Thordarsonin esittämä kappale, joka edusti Tanskaa vuoden 2004 Eurovision laulukilpailussa Turkin Istanbulissa. 
Kappale kilpaili ensimmäistä kertaa järjestetyssä semifinaalissa, jossa se sijoittui kolmanneksitoista ja täten karsiutui finaalista.
Heaven (Jónsin kappale)

Heaven on Jónsin esittämä kappale, joka edusti Islantia vuoden 2004 Eurovision laulukilpailussa Turkin Istanbulissa.
Islanti pääsi suoraan kilpailun finaaliin edellisvuoden sijoituksen johdosta. Finaalissa kappale sijoittui 24 maan joukosta sijalle 19. 16 pisteellä.
It Hurts

It Hurts (alun perin ruotsiksi "Det gör ont") on Lena Philipssonin esittämä kappale, joka edusti Ruotsia vuoden 2004 Eurovision laulukilpailussa Turkin Istanbulissa.
Ruotsi pääsi suoraan kilpailun finaaliin edellisvuoden sijoituksen johdosta. Finaalissa kappale sijoittui 24 maan joukosta sijalle 5. 170 pisteellä.
Südtirol Arena

Südtirol Arena () on Anterselvassa, Italiassa sijaitseva ampumahiihtostadion. Stadionilla on kilpaillaan vuosittain tammikuussa ampumahiihdon maailmancupin osakilpailut. Lisäksi stadionilla on järjestetty kokonaisuudessaan ampumahiihdon maailmanmestaruuskilpailut neljästi; vuosina 1975, 1983, 1995 ja 2007. Lisäksi Anterselvassa järjestetään vuoden 2020 maailmanmestaruuskilpailut.
Stadionin ominaispiirre on sen korkeus. Südtirol Arena on rakennettu yli 1 600:aan metriin. Näin korkealla ilma on jo merkittävästi ohuempaa kuin merenpinnan tasolla. Siksi urheilijoiden on usein vaikeampi palautua ja ampua Anterselvassa kuin muissa maailmancupin kilpailuissa. Anterselvan kilpailuissa usein nouseekin poikkeavia nimiä korkeille sijoille, sillä korkealla asuminen vaikuttaa korkeaan ilmanalaan tottumiseen positiivisesti. Esimerkiksi Anaïs Bescond, Anton Šipulin ja Anastasija Kuzmina ovat perinteisesti tehneet kauden parhaita suorituksiaan juuri Anterselvassa. Useimmat urheilijat asuvat kilpailujen ajan alhaalla laaksossa palautumisen nopeuttamiseksi.
Anterselvan latuverkosto on pääosin niittyä, eikä siitä ole asfaltoitu kuin pieniä osia.
Canmore Nordic Centre

Canmore Nordic Centre on Kananaskis Improvement Districtissä Albertassa Kanadassa sijaitseva ampuma- ja maastohiihtostadion. Stadion sijaitsee Canmore Nordic Centre Provincial Park -puistossa ("Provincial park", ) lähellä Canmoren kaupunkia.
Stadion on rakennettu alun perin vuoden 1988 talviolympialaisten maasto- ja ampumahiihtotapahtumia varten. Vuosien 2005 ja 2006 välillä stadion uudistettiin nykyaikaiseksi ampumahiihtokeskukseksi parantamalla ampumaolosuhteita, uudistamalla, laajentamalla ja asfaltoimalla latuja sekä parantamalla keinolumen tykityksen mahdollisuuksia.
Olympialaisten jälkeen Canmoressa on järjestetty hiihtolajien kansainvälisiä kilpailuita vain hyvin epäsäännöllisesti. Se on viimeksi ollut sekä ampuma- että maastohiihdon maailmancupien näyttämönä kevättalvella 2016 stadionin viimeisimpien uudistustöiden jälkeen. IBU-Cupia Canmore on järjestänyt kahdesti; vuosina 2012 ja 2015. Lisäksi se on isännöinyt ampumahiihdon nuorten MM-kilpailuja vuonna 2009.
Joseph P. Kennedy III

Joseph ”Joe” Patrick Kennedy III (s. 4. lokakuuta 1980 Brighton, Massachusetts) on yhdysvaltalainen lakimies ja demokraattipoliitikko. Kennedy toimi 2013-2021 Massachusettsin 4. vaalipiirin kongressiedustajana Yhdysvaltain edustajainhuoneessa. Vaalipiiriin kuuluvat Bostonin läntiset esikaupunkialueet ja Massachusettsin eteläinen rannikko.
Kennedy syntyi Brightonin kaupunginosassa Bostonissa. Valmistuttuaan Stanfordin yliopistosta hän työskenteli kaksi vuotta vapaaehtoisena rauhanjoukoissa Dominikaanisessa tasavallassa. Vuonna 2009 hänestä tuli oikeustieteen kandidaatti Harvardin yliopistossa. Hän erosi syyttäjän virasta alkuvuodesta 2012, jotta voisi pyrkiä edustajainhuoneeseen. Kennedy valittiin ja vannoi virkavalansa 3. tammikuuta 2013. Kennedy on valinnut jättävänsä paikkansa edustajainhuoneessa ja pyrkivänsä osavaltion senaattoriksi isosetiensä Edward M. Kennedyn ja John F. Kennedyn tavoin. Valinta sisältää riskin sillä jos hän ei tule valituksi, hän joutuu täysin ulos hallinnosta. Kukaan Kennedy ei ole koskaan hävinnyt äänestystä Massachusettsin osavaltiossa.
Kennedyllä on kaksoisveli Matthew Rauch ”Matt” Kennedy. Hänen isänsä on poliitikko Joseph Patrick Kennedy II, ja hän kuuluu siis ”Kennedyn klaaniin”; hän on oikeusministeri Robert F. Kennedyn lapsenlapsi, presidentti John F. Kennedyn veljenpojanpoika ja suurlähettiläs Joseph P. Kennedyn lapsenlapsenlapsi.
Holmenkollenin kansallisareena

Holmenkollenin kansallisareena () on Holmenkollenilla Oslossa Norjassa sijaitseva maasto- ja ampumahiihtostadion. Lisäksi stadioniin kuuluvat Holmenkollenin ja Midtstuenin hyppyrimäet.
Stadionilla kilpaillaan vuosittain Holmenkollenin hiihtofestivaalit, johon kuuluu pohjoismaisten hiihtolajien ja ampumahiihdon maailmancupien osakilpailuja. Siellä on järjestetty myös pohjoismaisten hiihtolajien kilpailutapahtumat vuoden 1952 talviolympialaisissa, hiihdon maailmanmestaruuskilpailut neljästi vuosina 1930, 1966, 1982 ja 2011 sekä ampumahiihdon maailmanmestaruuskilpailut kokonaisuudessaan kolmesti vuosina 1986, 2000 ja 2016.
Stadion on uudistettu useita kertoja. Edellinen suuri uudistus tapahtui vuosina 2008–2010, jolloin stadionin lähes kaikki rakenteet uusittiin vuoden 2011 hiihdon MM-kilpailuja varten. Tuolloin talvilajien maailmancupeja ei järjestetty lainkaan Holmenkollenilla. Maastohiihdon maailmancupissa Holmenkollenilla käydään vuosittain 50 ja 30 km pitkien matkojen kilpailut, jotka käydään Holmenkollenin lisäksi ainoastaan arvokilpailuissa kansainvälisellä tasolla. Ampumahiihdon maailmancupissa Holmenkollen on ollut myös finaaliviikonlopun järjestäjä.
Holmenkollenin kansallisareenaan kilpalatuverkoston pituus on noin 10 km.
Stadion muistetaan ennen kaikkea sumusta, joka on usein häirinnyt sekä mäkihyppy- että ampumahiihtotapahtumia. Holmenkollbakken ja Holmenkollenin kappeli ovat alueen tunnetuimpia tunnusmerkkejä, lisäksi Holmenkollbakkenin sisätiloissa on maailman vanhin hiihtomuseo. Holmenkollen-mitali jaetaan ansioituneille pohjoismaisten hiihtolajien urheilijoille ja ampumahiihtäjille.
Agamotton silmä

Agamotton silmä (), tai joskus myös Agamotton amuletti, on kuvitteellinen esine Marvel-universumissa. Se on Tohtori Oudon kantama amuletti, joka on saanut nimensä ensimmäiseltä ”maailman mahtavimman velhon” tittelin kantajalta, velholta nimeltä Agamotto.
Noretisteroni

Noretisteroni eli noretindroni (C20H26O2) on steroideihin kuuluva orgaaninen yhdiste. Yhdistettä käytetään lääketieteessä raskaudenehkäisyssä sekä amenorrean ja endometrioosin hoidossa.
Ominaisuudet, käyttö ja valmistus.
Huoneenlämpötilassa noretisteroni on väritöntä kiteistä ainetta. Yhdiste on optisesti aktiivista ja sen ominaiskiertokyky kloroformiliuoksessa on -31,7. Noretisteroni on vaikutuksiltaan progestiini. Se sitoutuu progesteronireseptoreihin ja vähentää gonadoliberiinin tuotantoa. Noretisteronia voidaan käyttää ehkäisyssä yhdessä estrogeenien kanssa tai itsenäisesti niin kutsuttuna minipillerinä. Ehkäisyn lisäksi noretisteronia voidaan käyttää amenorrean ja endometrioosin hoidossa sekä kuukautisten ajankohdan siirtämiseen.
Ensimmäisen kerran noretisteronia syntetisoi Carl Djerassi vuonna 1950. Lähtöaineena oli estronin metyylieetteri ja ensimmäinen vaihe oli Birch-pelkistys litiumin avulla ammoniakkiliuoksessa. Seuraavassa vaiheessa hydroksyyliryhmä hapetetaan karbonyyliryhmäksi kromitrioksidin avulla. Seuraavassa vaiheessa tapahtuu reaktio trietyyliortoformaatin kanssa ja muodostuu tyydyttymätön enolieetteri. Kaksi viimeistä vaihetta ovat reaktio litiumasetylidin kanssa ja hydrolyysi happamissa olosuhteissa.
The Elder Scrolls VI

The Elder Scrolls VI on Bethesda Game Studiosin kehitteillä oleva roolipeli, jonka tulee julkaisemaan Bethesda Softworks. Peli on "The Elder Scrolls" -pelisarjan kuudes ja jatko-osa "". Ensimmäisen kerran virallista tietoa pelistä julkistettiin vuoden 2018 E3-messuilla, jolloin pelistä esitettiin lyhyt teaser-traileri. Julkaisuvuotta ei ole vielä julkistettu. Bethesda Game Studiosin johtaja Todd Howard kertoi tuolloin pelin kehityksen olevan vielä alkutekijöissä. Phil Spencerin mukaan peliä ei tulla näkemään PlayStation-konsoleilla.
Manarola

Manarola on kylä ja frazione, joka sijaitsee Riomaggioren kunnassa La Spezian maakunnassa Ligurian aluueella Italiassa. Se kuuluu Unescon maailmanperintöluetteloon kuuluvaan Cinque Terren kyläryppääseen. Itse kylän nimi juontaa latinankieliseen "magna rota" ilmaukseen josta se on juontunut ilmaukseen "magna roea" joka tarkoittaa isoa pyörää viitaten isoon myllyn pyörään. 
Manarolan San Lorenzo kirkon kulmakivi muurattiin vuonna 1338. Se on yksi vuoren rinnettä pitkin kulkevan noin kilometrin mittaisen
La via dell'Amore -reitin päätepisteistä, toisen ollessa Riomaggiore.
Jean-Marie Koné

Jean-Marie Koné (5. lokakuuta 1913 Sikasso – 15. toukokuuta 1988 Abidjan) oli malilainen poliitikko.
Koné syntyi siirtomaahallinnon virkailijan kymmenlapsiseen perheeseen. Hän kävi koulua Sikassossa ja Bamakossa ja valmistui Dakarin William Ponty -koulusta vuonna 1935. Koné työskenteli opettajana ja rehtorina Gaossa, Koumandoussa, Loulounissa ja Bougounissa. Hän osallistui ammattiyhdistystoimintaan ja perusti Modibo Keïtan kanssa siirtomaavaltaa arvostelleen lehden "L’œil du Kénédougou" vuonna 1943.
Koné oli yksi Sudanin liiton perustajista ja sen politbyroon jäsen. Hän toimi Ranskan Sudanin ja sitä seuranneen Sudanin tasavallan hallituksen varapuheenjohtajana ja puheenjohtajana vuosina 1957–1959. Vuonna 1959 hänestä tuli oikeusministeri ja vuonna 1962 Malin taloussuunnitteluministeri.
Sudanin liiton maltilliseen siipeen kuulunut Koné joutui epäsuosioon Malin frangin devalvoinnin takia vuonna 1967 eikä häntä valittu politbyroon korvanneen vallankumouksen puolustuskomitean jäseneksi. Moussa Traorén johtaman sotilasvallankaappauksen jälkeen hän toimi väliaikaisen hallituksen ulkoministerinä vuosina 1968–1969.
Immula

Immula on Lohjan 29. kaupunginosa.
Immulan alue sijaitsee Lohjan koillisosassa, Lohjanharjun tuntumassa, Hanko–Hyvinkää radan eteläpuolella. Alueen peruspalvelut ovat Perttilässä ja Lohjan asemalla Ventelässä. Immulassa toimii Orthexin tehdas.
Etäisyys alueelta on Lohjan asemalle n. 1 km ja kaupungin keskustaan 6 km.
Julkisen liikenteen yhteydet Mäntynummentien kautta kaupungin keskustan ja Helsingin suuntaan ovat hyvät, vuoroväli arkisin on noin tunti. Puruskorventien jalankulun ja pyöräilyn väylää pitkin alueelta on hyvät yhteydet keskustan ja Muijalan suuntaan.
Tontit sijaitsevat suhteellisen tasaisella vanhalla avohakatulla metsävyöhykkeellä. Alueen lähituntumassa n. 1 km etäisyydellä toimii Munkkaan jätekeskus, jossa jätteitä käsitellään ja lajitellaan. Kotitalouksien sekajätteet toimitetaan Vantaan Långmossabergenissä sijaitsevaan jätteenpolttolaitokseen.
Immulassa toimii Immulan-Pauninkyläyhdistys, joka järjestää tapahtumia Immulaan ja Paunin kylään.
Historia.
1540-luvulla Immulassa oli yhteensä viisi taloa; "Seppälä", "Sauvo" ("Sauhu"), "Pukali", "Hakuli" ja "Perttilä". Lisäksi kylässä oli Haittolan torppa, joka kuului Veijolan rusthollille, sekä Tarran talon torpat Stenbacka ja Frigård. Stenbackaa ja Frigårdia kutsuttiin Arabian lääniksi.
Vuonna 1917 Immulaan perustettiin Immulan puhelinosuuskunta, jonka säännöt vahvistettiin 1918. Puhelinosuuskunta toimi aluksi Immulan kansakoululla. Vuonna 1955 Immulan puhelinosuuskunta siirtyi automaattikeskukseen.
Immulassa sijaitsi myös sekatavarakauppa perhe Sydänmaan kodissa, joka valmistui 1952. Kauppa lopetti toimintansa 1975.
Nähtävyydet.
Immulassa on pari hiidenkirnua Immulanraitin läheisellä kalliolla. Lisäksi Frigårdin mäeltä löytyy kivimuodostelmia, jotka ovat mahdollisesti vanhat käräjäkivet.
Rúnar Alex Rúnarsson

Rúnar Alex Rúnarsson (18. helmikuuta 1995 Reykjavik) on islantilainen jalkapalloilija, pelipaikaltaan maalivahti, joka edustaa seurajoukkuetasolla turkkilaista Antalyasporia lainalla englantilaisesta Arsenalista. 
Rúnar pelasi Knattspyrnufélag Reykjavíkurissa kolme ottelua Islannin pääsarjassa vuonna 2013. Seura voitti tuolla kaudella Islannin-mestaruuden. Kausilla 2014–2018 hän pelasi FC Nordsjællandissa 60 ottelua Tanskan Superliigassa. Hän siirtyi 1,6 miljoonan euron siirtosummalla Dijoniin kesällä 2018 ja pelasi kahden seuraavan kauden aikana 36 Ligue 1:n ottelua. Syyskuussa 2020 hän siirtyi kahdella miljoonalla eurolla Arsenaliin, jossa on pelannut yhden ottelun Englannin Valioliigassa ja neljä ottelua Eurooppa-liigassa. Kaudella 2021–2022 hän pelasi 17 ottelua lainalla Jupiler Pro Leaguen Leuvenissa. Kauden 2022–2023 hän on lainalla Turkin Superliigan Alanyasporissa.
Rúnar pelasi yhden ottelun alle 17-vuotiaiden EM-kilpailuissa 2012. Hänet valittiin ensimmäisen kerran Islannin maajoukkueeseen tammikuussa 2014, mutta ensimmäisen ottelunsa hän pelasi Tšekkiä vastaan vuonna 2017. Hän kuului Islannin joukkueeseen MM-kilpailuissa 2018, muttei päässyt pelaamaan. Rúnar on pelannut maajoukkueessa yhteensä 22 ottelua. Näistä kolme on ollut MM- ja kaksi EM-karsintaotteluita.
Hólmar Örn Eyjólfsson

Hólmar Örn Eyjólfsson (s. 6. elokuuta 1990 Sauðárkrókur) on islantilainen jalkapalloilija. Hänen pelipaikkansa on puolustaja tai puolustava keskikenttäpelaaja. Hólmar edustaa seurajoukkuetasolla bulgarialaista PFK Levski Sofiaa. Hän on edustanut myös Handknattleiksfélag Kópavogsia, West Hamia, Cheltenham Townia, KSV Roeselarea, Bochumia Rosenborgia ja Maccabi Haifaa. Hän pelasi ensimmäisen ottelun Islannin maajoukkueessa vuonna 2012. Hólmar on pelannut maajoukkueessa yhteensä kahdeksan ottelua tekemättä niissä maaliakaan.
Samúel Friðjónsson

Samúel Friðjónsson (22. helmikuuta 1996 Reykjanesbær) on islantilainen jalkapalloilija. Hänen pelipaikkansa on laitapuolustaja tai keskikenttäpelaaja. Hän edustaa seurajoukkuetasolla saksalaista Paderbornia, jonne hän siirtyi tammikuussa 2020 norjalaisesta Vålerengasta. Hän pelasi kevätkaudella 2020 Bundesliigassa viisi ottelua. Hän on edustanut myös Knattspyrnudeild Keflavíkuria, Readingia ja Viking Stavangeria.
Samúel pelasi ensimmäisen ottelunsa Islannin maajoukkueessa vuonna 2018. Hän on pelannut maajoukkueessa yhteensä seitsemän ottelua tekemättä niissä maaliakaan. MM-kilpailuissa 2018 hän kuului Islannin joukkueeseen mutta jäi vaihtopelaajaksi.
Rúrik Gíslason

Rúrik Gíslason (25. helmikuuta 1988 Reykjavík) on islantilainen jalkapalloilija. Hänen on keskikenttäpelaaja. edustaa seurajoukkuetasolla saksalaista SV Sandhausenia. Hän on edustanut myös Handknattleiksfélag Kópavogsia, Charltonia, Viborgia, Odense BK:ta, FC Kööpenhaminaa ja 1. FC Nürnbergiä. Hän pelasi ensimmäisen ottelun Islannin maajoukkueessa vuonna 2009. Rúrik on pelannut maajoukkueessa yhteensä 47 ottelua tehden niissä kolme maalia.
Albert Guðmundsson (jalkapalloilija, 1997)

Albert Guðmundsson (s. 15. kesäkuuta 1997 Reykjavík, Islanti) on islantilainen jalkapalloilija, joka on pelipaikaltaan laitahyökkääjä. Hän edustaa Eredivisiessä pelaavaa AZ Alkmaaria. Hän on edustanut PSV:tä tai sen reserviseuraa koko ammattilaisuransa. Hän kuuluu myös Islannin jalkapallomaajoukkueeseen jossa hän pelasi ensimmäisen ottelun vuonna 2017. Albert on pelannut maajoukkueessa yhteensä kolme ottelua tekemättä niissä maaliakaan.
Bunk’d

Bunk’d on yhdysvaltalainen Pamela Eells O’Connellin luoma komediasarja. Sen sisarsarja on vuosina 2011–2015 esitetty tilannekomediasarja "Jessie". Sen esittäminen aloitettiin Yhdysvalloissa Disney Channel -kanavalla 31. heinäkuuta 2015.
Juoni.
Sarjassa Emma, Ravi ja Zuri lähtevät "Jessie"-sarjassakin olleesta New Yorkin -asunnosta Kikiwaka-kesäleirille Mainen osavaltioon Koillis-Yhdysvaltoihin. Heidän vanhempansa tapasivat toisensa nuorina samaisella leirillä.
Tuotanto.
Disney Channel vahvisti tilanneensa sarjan toisen kauden helmikuussa 2016 ja kolmannen kauden elokuussa 2017.
Skai Jackson kertoi maaliskuussa 2018 lähtevänsä sarjasta ja ilmoitti samalla kolmannen kauden jäävän sarjan viimeiseksi.
Denis Gougeon

Denis Gougeon (s. 16. marraskuuta 1951 Granby, Québec, Kanada) on kanadalainen säveltäjä. Hän on tuotteliaimpia kanadalaisia säveltäjiä, ja hänen tuotantoonsa kuuluu musiikkia soolosoittimille, lauluäänelle, kamarikokoonpanoille, orkesterille ja teatteriin sekä balettia ja oopperaa. Hän on saanut lukuisia tunnustuksia ja palkintoja, joihin kuuluvat Juno-palkinto ja neljä SOCAN-palkintoa.
Gougeon opiskeli sävellystä André Prévostin ja Serge Garantin johdolla. Hän sai maisterin arvon Montrealin yliopistosta vuonna 1980. Lisäksi hän opiskeli kitaransoittoa. Hän muodostaa Walter Boudreaun, Michel-Georges Brégentin, Michel Gonnevillen, Alain Lalonden ja John Rean kanssa Groupe des sissesin. Tässä ominaisuudessa hän teki yhteistyöteoksia, kuten "La Folian" (1984) ja "Musiques des jardins sans complexen" (1987). Canadian Opera Company tilasi häneltä kamarioopperan "An Expensive Embarrassment", jonka se myös kantaesitti vuonna 1989. Hänen balettinsa "Emma B." kantaesitti Münchenin ooppera vuonna 1999. Gougeon on saanut vaikutteita Claude Vivieriltä ja 1900-luvun ranskalaisilta soitinmusiikin säveltäjiltä.
Gougeon on johtanut vuosina 1982–1990 avantgardekonserttiseuraa Les Événements du neuf. Hän on opettanut McGillin yliopistossa ja Montrealin yliopistossa. Hänen oppilaitaan ovat Analia Llugdar, Mathieu Lavoie, Simon Bertrand, Pierre Michaud, André Cayer ja Ashot Ariyan.
Den vilda

Den vilda on One More Timen esittämä kappale, joka edusti Ruotsia vuoden 1996 Eurovision laulukilpailussa Norjan Oslossa.
Kappale sijoittui Euroviisuissa kolmanneksi 100 pisteellä.
Lyödyn laki

Lyödyn laki on Seppo Jokisen jännitysromaani, joka on julkaistu 2018. Kirjan päähenkilö on komisario Koskinen. Kirja oli Tampereen kirjastojen lainatuin aikuisten romaani vuosina 2018 ja 2019.
Filip Vašaš

Filip Vašaš (s. 7. toukokuuta 1999 Stará Ľubovňa, Slovakia) on slovakialainen jääkiekkoilija, joka pelaa kotimaassaan Extraliga-joukkue HK Popradissa. Hän on pelipaikaltaan oikea laitahyökkääjä ja laukoo oikealta.
Ura.
Vašaš on MHK Kežmarokin kasvatti. Hän siirtyi juniorina sittemmin HK Popradiin, jossa Vašaš voitti kauden 2015–2016 päätteeksi Slovakian B-nuorten sarjan mestaruuden. Hän pelasi osan samasta kaudesta myös Slovakian A-nuorten sarjaa maan alle 18-vuotiaiden maajoukkueessa. Kaudella 2016–2017 Vašaš debytoi Popradin miesten Extraliga-joukkueessa, jossa hän pelasi 13 runkosarjaottelua tehopistein 1+2=3. Vašaš teki Extraliga-debyyttinsä 9. syyskuuta 2016 vieraissa HC Košicea vastaan. Ensimmäisen Extraliga-maalinsa hän teki 2. joulukuuta 2016 HKm Zvolenia vastaan.
Alkukauden 2017–2018 Vašaš pelasi pääasiassa Slovakian alle 18-vuotiaiden maajoukkueen kehitysohjelma HK Orange 20:n mukana sekä Extraligaa että sarjatasoa alempana 1. hokejová liga SR:ää. Hän pelasi kauden aikana Extraligaa HK Orangessa ja Popradissa yhteensä 33 runkosarjaottelua tehopistein 3+5=8. Vašaš pelasi kevätkaudella miesten pelejä myös neljän runkosarja- ja kolmen playoff-ottelun verran lainalla HK Spišská Nová Vesissä. Hän vahvisti myös Popradin A-nuoria, joiden paras maalintekijä Vašaš oli pudotuspeleissä 12 osumallaan.
Kaudeksi 2018–2019 Vašaš siirtyi vuoden mittaisella sopimuksella Mestis-joukkue TuToon. Hän pelasi seuran miesten joukkueessa kolme runkosarjaottelua ilman tehopisteitä ja kaksi Suomen Cupin ottelua tehden yhden maalin. Vašaš pelasi suurimman osan kaudestaan kuitenkin suurimmaksi osaksi TuTon A-nuorissa.
Vašaš palasi kaudeksi 2019–2020 vuoden mittaisella sopimuksella kotimaahansa HK Popradin Extraliga-joukkueeseen.
Sjúbídú

Sjúbídú on Anna Mjöllin esittämä kappale, joka edusti Islantia vuoden 1996 Eurovision laulukilpailussa Norjan Oslossa.
Kappale sijoittui Euroviisuissa kolmanneksitoista 51 pisteellä.
Mestis-kausi 2018–2019

Kausi 2018–2019 oli jääkiekon Mestiksen 19. kausi. Edelliskauden mestari KeuPa HT voitti ensimmäisen Mestis-mestaruutensa, joten KeuPasta tuli yhdeksäs joukkue, joka on voittanut kyseisen mestaruuden.
Ennen kautta Espoo United päätyi konkurssiin, ja vapautunutta paikkaa tarjottiin karsinnoissa pelanneille joukkueille. Suomi-sarjan voittanut JHT ei ottanut paikkaa vastaan, joten se myönnettiin toiseksi tulleelle Kooveelle.
Runkosarjan voitti Hermes, joka kuitenkin putosi puolivälierissä. Mestaruuden voitti Ketterä ja toiseksi sijoittui KeuPa HT. Samat joukkueet olivat kohdanneet aiemmin kauden aikana Suomen Cupin finaalissa, jonka Ketterä myös voitti.
Runkosarja.
Runkosarjassa pelataan 12 joukkueen nelinkertainen sarja (44 ottelua). Lisäksi pelataan kolmessa neljän joukkueen lohkossa kaksinkertaiset välisarjat. Kokonaisottelumääräksi tulee näin 50 ottelua.
Välisarjalohkot ovat:
Maalivahtien torjuntapörssi.
Vähintään 1/3 otteluista
Pudotuspelit.
Maalivahtien torjuntapörssi.
Vähintään 1/3 otteluista
Karsinnat.
LeKille ei myönnetty kauden jälkeen lisenssiä, jolloin Hokki sai vapautuneen sarjapaikan.
Poplaulajan vapaapäivä – 20 suurinta hittiä

Poplaulajan vapaapäivä – 20 suurinta hittiä on suomalaisen Neljä Ruusua -yhtyeen kokoelmalevy, joka julkaistiin 23. lokakuuta 2013. Albumi nousi Suomen virallisen albumilistan sijalle 13.
Tekijät.
Neljä Ruusua
Tuotanto
Se på mig

Se på mig on Jan Johansenin esittämä kappale, joka edusti Ruotsia vuoden 1995 Eurovision laulukilpailussa Irlannin Dublinissa.
Kappale sijoittui Euroviisuissa kolmanneksi 100 pisteellä.
Kauhujen tunneli

Kauhujen tunneli () on Hammond Innesin vuonna 1947 julkaistu romaani.
Tarinan kertoja Jim Pryce on sotilaskarkuri joka astuu maihin Cornwallin rannikolla pienestä salakuljetusaluksesta. Hän on rahaton ja yrittää selvittää kadonneen äitinsä kohtaloa; hän saa yhteyden paikalliseen salakuljetuspäällikkö Manackiin joka tarjoaa hänelle majapaikan ja työtä; hänellä on suunnitelma kaivaa merestä tunneli suljettuun Wheal Garth -tinakaivokseen salakuljetusta varten. Pryce suostuu ja miehet laskeutuvat kaivokseen; työ alkaa vauhdilla.
Pahaksi pulmaksi tulee Manackin iäkäs isä joka väittää että kaivoksessa on valtavat määrät tinaa jota ei saisi hukuttaa; oma pulmansa on se että paljastuu kauhea totuus: Prycen äiti oli karannut juuri vanhuksen kanssa miehensä ja poikansa luota kun kuvitteli rakastuneensa tähän. Vanha cornwallilainen vain käytti naista hyväkseen ja piti vankinaan; naisen kuolema oli omituinen ja meni lopulta onnettomuutena. Hänen jäähyväiskirjeensä jonka uskollinen palvelustyttö Kitty oli kätkenyt vanhukselta on Prycelle järkytys; nyt hän vannoo vanhukselle päin naamaa että äitinsä vuoksi hän tuhoaa kaivoksen! 
Manack lupaa Prycelle vakituisen paikan Italiassa ja maksaa tälle lupaamansa. Tästä alkaa raju ja pitkä kamppailu maan alla ja päällä; Manack itse saa surmansa sortumassa, miehet hukkuvat hissikuiluun veden täyttäessä kaivoksen ja vanhus jää yksin kuolemaan lukon takana talossaan. Pryce ja Kitty lähtevät salakuljetusaluksella Italiaan jossa heitä odottaa jo sovittu uusi tehtävä ja uusi elämä.
Zantiébougou

Zantiébougou on maalaiskunta ja sen keskuskylä Sikasson alueen Bougounin piirissä Malissa. Se sijaitsee 30 kilometriä Bougounista itään. Kunnassa on 35 800 ja kylässä 2 800 asukasta (vuonna 2009).
Zantiébougoun kunnan pinta-ala on noin 1 500 neliökilometriä. Se rajoittuu pohjoisessa Bougounin piirin Kokélén, Dogon ja Domban, lännessä Bougounin, Kolan, Tiémala-Banimonotién ja Garalon, etelässä Définan ja idässä Débélinin, Koumantoun ja Kolondiéban piirin Kébilan kuntiin. Maisemaa leimaavat tasanko ja kukkulat. Vesistöjä ovat Baoulé ja sen sivujoki Banifing. Seutu kuuluu Sudanin vyöhykkeeseen. Kasvillisuus on metsäsavannia ja galleriametsiä. Kunnassa sijaitsee Siankadougoun metsäalue.
Kuntaan kuuluu 40 kylää. Asukkaat ovat etupäässä bambaroita ja fulbeja.
Zantiébougoun kautta kulkee Bamakon ja Sikasson välinen maantie RN7, josta haarautuu maantie RN30 Kolondiébaan ja Norsunluurannikolle. Paikallisia elinkeinoja ovat maanviljely, karjanhoito, metsien hyödyntäminen, käsityöammatit ja kaupankäynti. Tärkeimmät vijlelykasvit ovat puuvilla, hirssi, durra, maissi ja riisi. Kotieläimiä ovat naudat, lampaat, vuohet, aasit, hevoset ja siipikarja. Zantiébougoussa ja useissa muissa kylissä pidetään viikoittaiset markkinat.
Vinnin kunta

Vinnin kunta sijaitsee Pohjois-Virossa Länsi-Virumaan maakunnassa Rakveren kaupungin kaakkoispuolella.
Sijainti.
Kunta rajoittuu pohjoisessa Rakveren kaupunkiin, Rakveren kuntaan ja Viru-Nigulan kuntaan, idässä Lüganuseen ja Alutaguseen, etelässä Mustveehen ja Jõgevaan sekä lännessä Väike-Maarjaan ja Tapaan.
Hallinto.
Vuoden 2017 kuntauudistuksessa Laekveren ja Rägaveren kunnat liitettiin Vinniin 25. lokakuuta 2017. Vinnissä on 6 919 asukasta (1.1.2018).
Vinni koostuu Laekveren, Pajustin, Roelan, Tudun, Vinnin ja Viru-Jaagupin pienkauppaloista (alevik) ja 70 kylästä (küla). Kunnan hallinnollinen keskus on Pajustin pienkauppala.
Portugalin huhtikuu

”Portugalin huhtikuu” ("Coimbra") on Raul Ferrãon säveltämä ja José Galhardon portugaliksi sanoittama fado-laulu, joka tunnetaan alkukielellään erityisesti Amália Rodriguesin esittämänä. 1930-luvulla sävelletystä laulusta on tehty lukemattomia versioita eri kielillä ja eri maissa.
Laulu kuullaan Amália Rodriguesin maineen aloittaneessa Armando de Mirandan ohjaamassa musiikkielokuvassa "Capas negras" vuodelta 1947. Siinä Rodrigues näyttelee naispääosaa, Coimbran yliopistokaupungissa oikeustieteen opiskelijaan rakastuvaa nuorta naista, jonka mies saattaa raskaaksi mutta häipyy sitten tekemään laulajanuraa. Laulua käytettiin António de Oliveira Salazarin johtaman Portugalin ”toisen tasavallan” (1926–1974) propagandavälineenä kansainvälisten suhteiden hoidossa. Yliopistokaupunki Coimbraa ylistävä sanoitus sai englanninkielisen asun irlantilaisen Jimmy Kennedyn kääntämänä ja Louis Armstrongin vuonna 1953 levyttämänä versiona ”April in Portugal”. Jacques Larue sanoitti sen ranskaksi nimellä ”Avril au Portugal”. 
Myös suomeksi laulu levytettiin ensi kerran vuonna 1953 Sauvo Puhtilan sanoittamana ja Olavi Virran esittämänä. Myöhempiä suomalaislevyttäjiä ovat Henry Theel (1954), Annikki Tähti (1961), Esko Rahkonen (1976), Reijo Taipale (1976), Eino Grön (1979) ja Kari Tapio (1986).
Väike-Maarjan kunta

Väike-Maarjan kunta sijaitsee Pohjois-Virossa Länsi-Virumaan maakunnassa Rakveren kaupungin eteläpuolella.
Sijainti.
Kunta rajoittuu idässä Vinnin kuntaan, etelässä Jõgevaan sekä lännessä Järvaan ja Tapaan.
Hallinto.
Vuoden 2017 kuntauudistuksessa Rakken kunta liitettiin Väike-Maarjaan 3. marraskuuta 2017. Väike-Maarjassa on 6 016 asukasta (1.1.2018).
Väike-Maarja koostuu Kiltsin, Rakken, Simunan ja Väike-Maarjan pienkauppaloista (alevik) ja 64 kylästä (küla). Kunnan hallinnollinen keskus on Väike-Maarjan pienkauppala.
Kuolleena ja elävänä

Kuolleena ja elävänä (), on Hammond Innesin vuonna 1946 julkaistu jännitysromaani.
Juoni.
Entiset upseerit, David Cunnigham ja Stuart MacRae, jotka alun perin tapasivat Salernon maihinnousun aikana pikapikaa, tutustuvat uudelleen Corwallin rannikolle ajautuneessa LCT-maihinnousualuksessa; he saavat aluksen kovalla urakalla vesille ja kunnostavat sen. He antavat aluksen nimeksi m/s "Trevedra". 
Alus kiinnitetään ja katsastetaan rahtilaivaksi; he ostavat viisi kuorma-autoa, suuren määrän varaosia ja kaikkiin autoihin täyden savukelastin. 
He vievät ne Italiaan ja myyvät siellä saaden maksun viininä. 
Lisäksi he perustavat viinien tuontiliikkeen kolmannen Fosdyk-nimisen miehen kanssa. 
Kaksi entistä laivaston miestä, konemestari Jack Dugan ja konemies Eric Boyd lähtevät mukaan hankkeeseen.
Cape Vincentin ulkopuolella tavataan ilman valoja kulkenut italialainen kuunari "Pampas" jonka kapteeniin törmätään loppuvaiheessa uudelleen. 
Alus pääsee Italiaan suunnitelmien mukaan.
Eräs mafiagangsteri nimeltä Guido del Ricci tekee myös aluksesta ostotarjousen; McCrae iskee hänet maahan ja kieltäytyy ehdottomasti: hän ei halua olla tekemisissä tuollaisen maan kurjuudesta elävän rikollisen kanssa. 
Kun lasti on purettu ja uusi tulossa, on toinen tehtävä; eräs leskirouva, joka kuulee, että he ovat menossa Italiaan kirjoittaa heille ja pyytää miehiä tiedustelemaan tyttärestään Moniquesta, joka oli sodan syttyessä Italiassa erään naimisissa olevan ystävättärensä luona.
Cunningham lupaa rouvalle tutkia asiaa. 
Kun laiva-asiat ovat kunnossa, Cunningham ja Boyd lähtevät jäljittämään Moniqueta, jonka he löytävät lopulta maatilalta Toskanasta. Monique kertoo ystävättärensä kuolleen ja ystävättären miehen kuolleen sodassa. Monique lähtee kaksikon mukaan Napoliin, jossa Trevedran piti odottaa. Del Ricci on kuitenkin varastanut aluksen. 
Monique tuntee erään salanimisen taiteilijan, joka väärentää hänelle Ison-Britannian passin.
Mies kertoo myös tietävänsä "Trevedra"n kohtalon. 
Kun britit lupaavat viedä Englantiin jäähyväiskirjeen hänen iäkkäälle äidilleen ja vannovat käsi Raamatulla, mies järjestää asiat: hän tietää missä gangsteri on ja tuntee myös toisen nimeltä "Il piccolo polipo" (Pikku Mustekala), joka jahtaa tätä. 
Kysymys on siis alamaailman sisäisestä sodasta.
Britit tapaavat tämän miehen ja kalastajakuunarin avulla hyökkäävät Giglion satamassa olevalle "Trevedra"lle. 
Del Ricci kaapataan matkalla ja surmataan. 
Hänen miehistään kuljetusaluksella surmataan yksi, ja kolmen muun kohtalo jää avoimeksi.
Surmansa saanut osoittautuu kuunari "Pampas"in kapteeniksi. 
MacRae ja Dugan löytyvät kettinkilokerosta toipumiskuntoisina. 
Cunnigham ja Boyd ohjaavat aluksen merelle ja kohti Isoa-Britanniaa; avomerelle päästyä Monique tulee sillalle, ja nyt hänen ja kapteenin väliset tunteet ovat jo aivan selviä: tyttö seisoo kapteenin sylissä ruorin ja miehen välissä. 
On kohtalaisen varmaa että perillä odottaa avioliitto.
David M. Raup

David M. Raup (24. huhtikuuta 1933 – 9. heinäkuuta 2015) oli paleontologi Chicagon yliopistossa. Hän tutki fossiileja ja elämän monimuotoisuutta Maassa. Hän tutki joukkosukupuuttoja kollegansa Jack Sepkoskin kanssa. He ehdottivat, että dinosaurusten sukupuutto oli osa joukkosukupuuttojen kiertoa, joka kestää 26 miljoonaa vuotta.
Elämä.
Raup syntyi 24. huhtikuuta vuonna 1933 ja kasvoi Bostonissa. Hänen isänsä Hugh Raup oli Harvardin yliopiston kasvitieteen professori, Cambridgessä Massachusettsissa sekä myöhemmin Harvardin metsätieteellisen tutkimuslaitoksen johtaja. Hänen äitinsä Lucy oli opettaja. Raup valmistui Chicagon yliopistosta vuonna 1953 opiskeltuaan siellä geologiaa. Seuraavaksi hän opetti geologian ja paleontologian tutkijoita Harvardissa ja keskittyi merisuolojen tutkimiseen. Myöhemmin hän opetti Kalifornian teknillisessä korkeakoulussa, Johns Hopkinsin yliopistossa Baltimoressa ja Rochesterin yliopistossa New Yorkin osavaltiossa. Hän siirtyi Chicagon Fieldin luonnonhistoriallinen museoon vuonna 1978, ja vuonna 1980 hänestä tuli dekaani. Hän siirtyi pois tehtävästä kahden vuoden kuluttua, koska se ei sallinut tarpeeksi mahdollisuutta tutkimustyöhön.
Jack Sepkoski

Joseph John Sepkoski Jr. (26. heinäkuuta 1948 - 1. toukokuuta 1999) oli paleontologi Chicagon yliopistossa. Hän oli erikoistunut fossiilien ja elämän monimuotoisuuden tutkimukseen. Hän ja David Raup toivat joukkosukupuutot tieteellisen tutkimuksen piiriin. He ehdottivat että dinosaurusten sukupuutto oli osa joukkosukupuuttojen kiertoa.
Elämänvaiheet.
Sepkoski syntyi Presque Islessä, Mainessa. Vuonna 1970 hän valmistui Notre Damen yliopistossa kandidaatiksi. Vuodesta 1974 vuoteen 1978 hän opetti Rochesterin yliopistossa. Vuonna 1978 hän siirtyi Chicagon yliopistoon. Hän kuoli kohonneeseen verenpaineeseen 50-vuotiaana.
Sukupuuttojen tutkija.
Sepkoski tutki 1970-luvulla väitöskirjaansa varten kuorellisten merieliöiden fossiileja, joita tunnettiin 3 300 heimoa, ja rakensi niistä ensimmäisen maailmanlaajuisen fossiilitietokannan. Sepkoski halusi selvittää, miten kuorelliset merieliöt ovat muuttuneet sinä aikana, kun niitä on ollut olemassa. Hänen tietokantansa osoitti, että lajimäärien käyrässä oli viisi lovea: 440 miljoonaa vuotta sitten, 370 miljoonaa vuotta sitten, 250 miljoonaa vuotta vuotta sitten, 200 miljoonaa vuotta vuotta sitten ja 65 miljoonaa vuotta sitten. Näissä kohdissa valtaosa hänen tutkimistaan lajeista oli yhtäaikaisesti kuollut sukupuuttoon. Sepkoskin väitöskirja julkaistiin vuonna 1977, ja se oli ensimmäinen tutkimus, joka toi joukkosukupuutot paleontologian huomion kohteeksi.
Koumantou

Koumantou on maalaiskunta ja sen keskuskylä Sikasson alueen Bougounin piirissä Malissa. Se sijaitsee 75 kilometriä Bougounista itään. Kunnassa on 51 200 ja kylässä 10 400 asukasta (vuonna 2009).
Koumantoun kunnan pinta-ala on 1 790 neliökilometriä. Se rajoittuu pohjoisessa Bougounin piirin Débélinin, Sanson ja Wolan, lännessä Zantiébougoun, idässä Sikasson piirin Watenin ja Niénan ja etelässä Kolondiéban piirin Kébilan ja Ménan kuntiin. Vesistöjä ovat Bagoé ja sen kaksi Koba-nimistä sivujokea.
Kuntaan kuuluu 37 kylää. Se käsittää Foulalan, Kolabougoun, Niamalabougoun, Siondougoun ja Tiendougoun historialliset alueet. Asukkaat ovat etupäässä bambaroita. Lisäksi on fulbeja, senufoja, miniankoja ja dogoneja. Vallitseva uskonto on islam, mutta kunnassa on myös animisteja ja kristittyjä.
Koumantoun kautta kulkee Bamakon ja Sikasson välinen maantie RN7. Paikallisia elinkeinoja ovat maanviljely, karjanhoito, käsityöammatit ja kaupankäynti. Tärkeimmät vijlelykasvit ovat maissi, durra, hirssi, riisi, maapähkinä, lehmänpapu, jamssi, bataatti, maniokki sekä myytäväksi kasvatettavat puuvilla ja seesami. Kotieläimiä ovat naudat, lampaat, vuohet ja aasit. Koumantoussa toimii CMDT:n puuvillankäsittelylaitos.
Wola

Wola on maalaiskunta ja sen keskuskylä Sikasson alueen Bougounin piirissä Malissa. Se sijaitsee 145 kilometriä Bougounista koilliseen. Kunnassa on 11 400 ja kylässä 1 900 asukasta (vuonna 2009).
Wolan kunta rajoittuu lännessä Bogounin piirin Sanson, etelässä Koumantoun, lännessä Sikasson piirin Watenin, Benkadin ja pohjoisessa Koulikoron alueen Dioïlan piirin Niantjilan ja Massiguin kuntiin. Se on pinnanmuodostukseltaan lähinnä tasankoa. Itärajalla virtaa Bagoéjoki. Seutu kuuluu Sudanin vyöhykkeeseen. Kasvillisuus on avointa metsää sekä heinä- ja pensassavannia.
Kuntaan kuuluu kymmenen kylää. Asukkaat ovat etupäässä bambaroita. Lisäksi on fulbeja. Uskontoja ovat islam ja animismi.
Wolan liikenneyhteydet ovat erittäin huonot. Väestön pääelinkeinot ovat maanviljely ja karjanhoito. Tärkeimmät viljelykasvit ovat maissi, hirssi, durra, riisi sekä myytäväksi kasvatettavat puuvilla, maapähkinä, lehmänpapu ja seesami. Kotieläimiä ovat naudat, lampaat, vuohet, aasit ja siipikarja. Lisäksi hyödynnetään metsiä ja harjoitetaan kaupankäyntiä. Wolassa, Tinakolombassa ja Diéléssä pidetään viikoittaiset markkinat.
Iloinen Amsterdam

Iloinen Amsterdam ("Tulpen aus Amsterdam") on Ralf Arnien, Ernst Baderin ja Klaus Günter Neumannin säveltämä ja sanoittama nopea valssi 1950-luvun keskivaiheilta. Suomenkieliset sanat siihen on tehnyt Reino Helismaa nimimerkillä Orvokki Itä. Laulun kertosäe alkaa ”Taas on tulppaaneita tulvillaan iloinen Amsterdam...”.
Laulu nousi kansainväliseen suosioon vuonna 1956, jolloin sen levytti hollanniksi ja saksaksi belgialainen Jean Walter. Britanniassa se tunnetaan etenkin Max Bygravesin levytyksenä, joka nousi 1958 levymyyntitilaston kolmoseksi. Samana vuonna sen levyttivät Ruotsissa Lars Lönndahl ja Suomessa Ilkka Kotilainen, Seija Lampila, Tuula Siponius ja Olavi Virta. Kaksi vuosikymmentä myöhemmin vuonna 1978 sen levytti Erkki Junkkarinen ja vuonna 1995 Sauli Lehtonen.
Topi Latukka

Topi Oskari Latukka (s. 25. helmikuuta 1994) on suomalainen laulaja ja lauluntekijä. Latukka tuli tunnetuksi Softengine-yhtyeen laulaja-kitaristina Eurovision laulukilpailun kautta. Vuodesta 2018 lähtien hän on ollut soolouralla.
Ura.
Latukan artistiura alkoi vuonna 2014, kun Softengine valittiin Suomen edustajaksi Eurovision laulukilpailuun Kööpenhaminaan. Softengine on vuonna 2011 perustettu suomalainen rock-yhtye.
Latukka julkaisi marraskuussa 2018 ensimmäisen soolosinglensä "Pehmeitä Pintoi". Viimeisin sooloartistina julkaistu kappale "En keksi sanoja" on vuoden 2020 keväältä.
Yksityiselämä.
Latukka on parisuhteessa ja hän on käsitellyt parisuhteen ja musiikkiuran välisiä haasteita mm. kappaleessa "She Is My Messiah". 
Syyskuussa 2022 Latukalla diagnosoitiin harvinainen adamantinoma-luusyöpä.
Koenigsegg Agera

Koenigsegg Agera on Koenigseggin vuosina 2011–2018 valmistama superauto, joka korvasi Koenigsegg CCX:n.
Agera esiteltiin Geneven autonäyttelyssä keväällä 2010. Esittelymallissa oli CCX:n 4,7-litrainen V8-moottori, mutta tuotantovaiheessa voimanlähde vaihdettiin 5,0-litraiseksi. Voimansiirtona on seitsenportainen kaksoiskytkinvaihteisto.
Vihreät niityt (kappale)

Vihreät niityt ("Greenfields" tai "Green Fields") on yhdysvaltalaisen yhtyeen Terry Gilkyson &amp; The Easy Riders folk-tyylinen laulu vuodelta 1957. Sen tekijöiksi on merkitty kitaratrion kaikki kolme jäsentä Terry Gilkyson, Richard Dehr ja Frank Miller. Suosituimmaksi nousi The Brothers Four -yhtyeen levytys vuodelta 1960, joka pysyi Yhdysvaltojen Top 40:ssä yli 20 viikkoa.
Nostalginen molliballadi ”Greenfields” nousi Suomessa suosituksi Reino Helismaan sanoituksena nimeltä ”Vihreät niityt”. Siitä tehtiin vuonna 1961 kolme levytystä, esittäjinä lauluyhtye Neloset, Eila Pellinen ja Olavi Virta. Myöhempiä levyttäjiä ovat olleet Fredi (1974), Esko Rahkonen (1975), Kari Kuuva (1980), Topi Sorsakoski (1986), Tapani Kansa (1991) ja Turmion Kätilöt (2019). Myös muutamat kuorot ovat levyttäneet sen, ja instrumentaaliversio on tallennettu saksofonisti Juhani Aaltoselta (1974), Hammond-urkuri Aarno Raniselta (1976) ja kitaristi Francis Goyalta (1982).
Kappaleen mukaan on nimetty Kiuruvedeltä vuonna 1999 alkanut kevyen musiikin kesätapahtuma Vihreät Niityt.
Haaparannan seurakunta

Haaparannan seurakunta () on Luulajan hiippakuntaan ja Pohjois-Norrbottenin rovastikuntaan kuuluva Ruotsin kirkon seurakunta, joka toimii Haaparannan kunnassa. Seurakunta perustettiin 1. tammikuuta 2010, kun Alatornio-Haaparannan seurakunta () ja Karl Gustavin seurakunta () yhdistettiin.